แนวโน้มดัชนีเช้านี้ปรับตัวลง
นักวิเคราะห์ฯคาดตลาดหุ้นไทยเช้านี้มีโอกาสปรับตัวลงอีกเช่นเดียวกับตลาดภูมิภาค
11 พ.ค. 2555

นักวิเคราะห์ฯคาดตลาดหุ้นไทยเช้านี้มีโอกาสปรับตัวลงอีกเช่นเดียวกับตลาดภูมิภาค 
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้มีโอกาสที่จะปรับตัวลงได้อีก เช่นเดียวกับตลาดหุ้นอื่นในภูมิภาคเอเชียที่เช้านี้ส่วนใหญ่จะปรับตัวลง แม้ว่าตลาดสหรัฐฯเมื่อคืนที่ผ่านมาจะมีการรีบาวน์ขึ้นมาแต่เป็นไปในทางเทคนิคเท่านั้นหลังจากที่ได้ปรับตัวลงไปหลายวัน เนื่องจากนักลงทุนยังกังวลปัจจัยในยุโรปเรื่องของการจัดตั้งรัฐบาลกรีซที่ยังไม่ลงตัว ซึ่งยังต้องติดตามดูต่อไป 
แต่สิ่งที่เห็นได้ชัดในตอนนี้เกิดจากค่าเงินบาทที่อ่อนค่าลงอย่างต่อเนื่อง จนมายืนแถว 31 บาท/ดอลลาร์ฯ เป็นสิ่งที่กระตุ้นให้ Flow ไหลออก และวานนี้นักลงทุนต่างชาติก็ได้ขายสุทธิออกมามากด้วย แต่การขายหุ้นออกของต่างชาติเป็นการขายไปทั่วทั้งภูมิภาค ซึ่งคงจะเป็นการขายทำกำไร เพราะที่ผ่านมาตลาดในเอเชียก็ได้ปรับตัวขึ้นไปมาก
ในด้านสัญญาณทางเทคนิคของตลาดบ้านเราแสดงให้เห็นว่า ตลาดฯบัดนี้ได้เข้าสู่แนวโน้มขาลงระยะสั้นอย่างเต็มรูปแบบแล้ว พร้อมให้แนวรับ 1,180-1,185 จุด ส่วนแนวต้าน 1,200-1,205 จุด